Gansos e patos son dous tipos de aves acuáticas, que inclúen as aves mariñas, as aves costeiras, as anseriformes, e moitas outras.
Vídeo de gaivotas, patos e cisnes alimentándose no río Danubio en Viena (2014)
Unha **ave acuática** é unha ave que vive en ou arredor de masas de auga. Nalgunhas definicións o termo aplícase especialmente ás aves de ecosistemas de auga doce, pero outras inclúen tamén as que habitan en ecosistemas mariños. Ás veces o termo ave mariña utilízase para designar as que prefiren o mar aberto. Algunhas (por exemplo as aves limícolas) son máis terrestres, mentres que outras (por exemplo moitas anseriformes) son máis acuáticas, e as súas adaptacións varían dependendo do ambiente no que viven. Entre estas adaptacións están: pés palmados, peteiros e patas adaptados a alimentarse na auga, e a capacidade de mergullarse desde a superficie ou desde o aire para capturar presas no aire. Non obstante, non todas teñen todas estas adaptacións á vez; por exemplo, moitas limícolas e os merlos rieiros non teñen pés palmados.

Algunhas aves de presa piscívoras, como as aguias peixeiras do xénero *Pandion* e as aguias mariñas do xénero *Haliaeetus*, cazan presas acuáticas pero non están na auga durante moito tempo e viven predominantemente en terra, polo que non se consideran aves acuáticas. O termo ave acuática tamén se usa en contextos de conservación para referirse a aves que habitan ou dependen de corpos de auga ou zonas húmidas. Exemplos deste uso aparecen en nomes de acordos internacionais ou de reservas naturais; por exemplo Acordo para a Conservación de Aves Acuáticas Migratorias Afroeuroasiáticas (AEWA) e a Reserva de Aves Acuáticas de Wallnau.

Unha mobella de bico branco, unha ave mergulladora da orde *Gaviiformes*, nadando nun lago no norte de Alasca, Estados Unidos

Tipos
-----

Algúns exemplos de aves acuáticas son:

* Aves mariñas (ordes Suliformes, Sphenisciformes, Phaethontiformes e Procellariiformes, familia Pelecanidae dentro de Pelecaniformes e as familias Alcidae, Laridae e Stercorariidae dentro de Charadriiformes)
* Limícolas (orde Charadriiformes)
* Anseriformes (exemplos desta orde son: patos, gansos, cisnes, anseranátidos, anímidos)
* Mergullóns (orde Podicipediformes)
* Mobellas (orde Gaviiformes)
* Cegoñas (orde Ciconiiformes)
* Pelecaniformes (pelicanos, garzas, garzotas, ibis, etc.)
* Flamengos (orde Phoenicopteriformes)
* Algúns membros da orde Gruiformes, como grúas e rascóns, galiñolas e galiñas de ríos)
* Picapeixes (familia alcedínidos)
* Unha familia de paseriformes, os merlos rieiros

Evolución
---------

O *Pelecanus occidentalis* ten unha bolsa gular agrandada para alimentarse de bancos de pequenos peixes. Pertence á orde *Pelecaniformes*, que tamén contén as garzas, abetouros e ibis
A evolución das aves acuáticas está centrada nas adaptacións para mellorar as técnicas de alimentación. Isto afecta ás patas que están adaptadas a vadear ou nadar, con pés palmados. Moitas destas adaptacións son comúns en difrerentes tipos de aves acuáticas. Por exemplo, os flamingos e os patos teñen unha alimentación filtradora similar, e o peteirozapato ten unha estrutura similar á de moitas aves acuáticas.

Algunhas aves acuáticas están tan adaptadas á natación que perderon a capacidade de voar, como os pingüíns. Outras viven a maior parte da súa vida no mar, pero voando e pescando e só van a terra a reproducirse, como os albatros.

A análise das secuencias de ADN, concretamente a secuenciación dos xenes mitocondriais, foron usados para clasificar e diferenciar as diversas aves acuáticas. Esta clasificación faise por análise de sinapomorfías aparentes relativas (RASA), que salienta certas ramas de xenes que clasifican os patos e aves de curral por exemplo, como un grupo externo (*outgroup*). Comparar e comprender estes padróns de xenes permite que se poidan clasificar as aves acuáticas.

Extinción
---------

O pato *Anas superciliosa*, un dos anatinos, alimentándose nunha zona húmida.
A perda de zonas húmidas ten un grande impacto nas aves acuáticas e pode orixinar a súa extinción nas rexións onde estas zonas desaparecen ou están contaminadas. Por exemplo, na China o 33% das zonas húmidas perdéronse entre 1978 e 2008, as cales eran o principal terreo de reprodución de moitas especies de aves acuáticas chinesas, como o *Aythya baeri*, que agora está en risco de extinción. A poboación desta especie diminuíu entre 150 e 700 aves en anos recentes debido aos impactos ambientais negativos no seu hábitat así como as actividades humanas como a caza e a pesca. Esta perda de zonas húmidas na China débese ao aumento da urbanización e polución industrial.

O ollodourado é un pato mergullador (Aythyini) que como peixes.

Notas
-----

1. ↑  João Carlos Farinha y Hélder Costa, *Guia de Campo das Aves Aquáticas de Portugal*. Lisboa: *Instituto da Conservação da Natureza*, 1999 (ISBN 972-8402-48-1)
2. 1 2  Tuinen, Marcel; et al. (agosto de 2001). "Convergence and divergence in the evolution of aquatic birds". *Proceedings of the Royal Society B: Biological Sciences* **268** (1474): 1345–1350. PMC 1088747. PMID 11429133. doi:10.1098/rspb.2001.1679.
3. 1 2  Wu, Yi; Zhang, Wenwen; Yong, Fan; Zhou, Daqing; Cui, Peng (2020-08-21). "Waterbirds' coastal habitat in danger". *Science* (en inglés) **369** (6506): 928–929. Bibcode:2020Sci...369..928W. ISSN 0036-8075. PMID 32820117. doi:10.1126/science.abc9000.

|  |  |
| --- | --- |
| Control de autoridades | 
* Wd: Q3303681
* MAG: 2777317525
* NKC: ph116607
* PSH: 13400

 |